CELEX: 32015R1840
Language: mt
Date: 2015-10-07 00:00:00
Title: Regolament ta' Implimentazzjoni tal-Kummissjoni (UE) 2015/1840 tas-7 ta' Ottubru 2015 li jdaħħal denominazzjoni fir-reġistru tad-denominazzjonijiet ta' oriġini protetta u tal-indikazzjonijiet ġeografiċi protetti [Istarski pršut/Istrski pršut (DOP)]

14.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 267/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/1840
   tas-7 ta' Ottubru 2015
   li jdaħħal denominazzjoni fir-reġistru tad-denominazzjonijiet ta' oriġini protetta u tal-indikazzjonijiet ġeografiċi protetti [Istarski pršut/Istrski pršut (DOP)]
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta' Novembru 2012 dwar skemi tal-kwalità għal prodotti agrikoli u oġġetti tal-ikel (1), u b'mod partikolari l-Artikolu 52(2) tiegħu,
   Billi:
   
               (1)
            
            
               F'konformità mal-Artikolu 50(2)(a) tar-Regolament (UE) Nru 1151/2012, l-applikazzjoni ppreżentata mill-Kroazja għar-reġistrazzjoni tad-denominazzjoni “Istarski pršut” ġiet ippubblikata f'Il-Ġurnal Uffiċjali tal-Unjoni Ewropea
                   (2).
            
         
               (2)
            
            
               Is-Slovenja opponiet ir-reġistrazzjoni skont l-Artikolu 51(2) tar-Regolament (UE) Nru 1151/2012 permezz tal-avviż ta' oppożizzjoni tat-30 ta' Awwissu 2013 u d-dikjarazzjoni tar-raġunijiet għall-oppożizzjoni tal-25 ta' Ottubru 2013. L-oppożizzjoni tqieset li kienet ammissibbli.
            
         
               (3)
            
            
               Bl-ittri tas-7 ta' Frar 2014, il-Kummissjoni stiednet lill-partijiet interessati biex jinvolvu ruħhom fil-konsultazzjonijiet rilevanti biex jilħqu qbil bejniethom skont il-proċeduri interni tagħhom. Barra minn hekk ingħatat estensjoni ta' tliet xhur għall-iskadenza tal-konsultazzjonijiet, skont it-tielet paragrafu tal-Artikolu 51(3), tar-Regolament (UE) Nru 1151/2012.
            
         
               (4)
            
            
               Is-Slovenja allegat, fost affarijiet oħra, li r-reġistrazzjoni ta' “Istarski pršut” ma kinitx konformi mad-definizzjoni ta' Denominazzjoni ta' Oriġini Protetta minħabba li ż-żona ġeografika tal-materja prima kienet ikbar miż-żona ġeografika ddefinita. Barra minn hekk, is-Slovenja affermat li r-reġistrazzjoni kienet se tipperikola l-eżistenza ta' “Istrski pršut”, jiġifieri l-isem użat fis-Slovenja għal prodott li għandu l-istess karatteristiċi bħal ta' “Istarski pršut”, u li kien ilu legalment fis-suq għal aktar minn ħames snin qabel id-data tal-pubblikazzjoni tad-dokument uniku ta' “Istarski pršut” f'Il-Ġurnal Uffiċjali tal-Unjoni Ewropea.
            
         
               (5)
            
            
               Wara sitt xhur ta' konsultazzjonijiet, intlaħaq ftehim bejn il-Kroazja u s-Slovenja. Dan ġie kkomunikat lill-Kummissjoni bl-ittri tat-3 u tal-10 ta' Settembru 2014.
            
         
               (6)
            
            
               Wara l-ftehim saru diversi emendi fl-ispeċifikazzjoni tal-prodott. L-applikazzjoni tal-Kroazja saret applikazzjoni multinazzjonali (Kroata u Slovena). L-isem tal-prodott “Istarski pršut” inbidel għal “Istarski pršut/Istrski pršut”, u għalhekk jinkludi wkoll l-isem fil-lingwa Slovena. Iż-żona ta' produzzjoni ġiet estiża biex tinkludi l-parti Slovena tal-Peniżola tal-Istrija. Ġew introdotti wkoll aġġustamenti żgħar għal taqsimiet oħra tal-ispeċifikazzjoni tal-prodott.
            
         
               (7)
            
            
               Peress li d-dokument uniku kien ġie emendat b'mod sostanzjali, f'konformità mal-Artikolu 51(4) tar-Regolament (UE) Nru 1151/2012, il-Kummissjoni rrepetiet l-iskrutinju tal-applikazzjoni u kkonkludiet li l-kundizzjonijiet għar-reġistrazzjoni huma ssodisfati.
            
         
               (8)
            
            
               Fir-rigward tal-parti taż-żona tal-Kroazja, id-differenza bejn iż-żona għall-materja prima u ż-żona ġeografika ddefinita nżammet bħalma kienet fl-applikazzjoni oriġinali. Billi r-rekwiżiti kollha elenkati fl-Artikolu 5(3) tar-Regolament (UE) Nru 1151/2012 ġew issodisfati, l-isem jista' jibbenefika mid-deroga stipulata f'dak l-Artikolu u għaldaqstant jista' jiġi rreġistrat bħala Denominazzjoni ta' Oriġini Protetta.
            
         
               (9)
            
            
               F'konformità mal-Artikolu 50(2)(a) tar-Regolament (UE) Nru 1151/2012, l-applikazzjoni ppreżentata mill-Kroazja u mis-Slovenja għar-reġistrazzjoni tad-denominazzjoni “Istarski pršut/Istrski pršut” ġiet ippubblikata f'Il-Ġurnal Uffiċjali tal-Unjoni Ewropea
                   (3).
            
         
               (10)
            
            
               Billi l-Kummissjoni ma rċeviet l-ebda stqarrija ta' oġġezzjoni skont l-Artikolu 51 tar-Regolament (UE) Nru 1151/2012, id-denominazzjoni “Istarski pršut/Istrski pršut” għandha għalhekk tiġi rreġistrata,
            
         ADOTTAT DAN IR-REGOLAMENT:
   Artikolu 1
   Id-denominazzjoni “Istarski pršut/Istrski pršut” (DOP) hija rreġistrata.
   Id-denominazzjoni msemmija fl-ewwel subparagrafu tidentifika prodott tal-Klassi 1.2. Prodotti tal-laħam (imsajra, immellħa, affumikati, eċċ.) tal-Anness XI tar-Regolament ta' Implimentazzjoni tal-Kummissjoni (UE) Nru 668/2014 (4).
   Artikolu 2
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-7 ta' Ottubru 2015.
      
         
            Għall-Kummissjoni,
         
         
            F'isem il-President,
         
         Phil HOGAN
         
            Membru tal-Kummissjoni
         
      
   
   
      (1)  ĠU L 343, 14.12.2012, p. 1.
   
      (2)  ĠU C 155, 1.6.2013, p. 3.
   
      (3)  ĠU L 186, 5.6.2015, p. 9.
   
      (4)  Ir-Regolament ta' Implimentazzjoni tal-Kummissjoni (UE) Nru 668/2014 tat-13 ta' Ġunju 2014 li jistabbilixxi regoli għall-applikazzjoni tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel (ĠU L 179, 19.6.2014, p. 36).